《槟榔木拄杖歌》
元代·郑元祐

海南草树四时绿，至刚独有槟榔木。刻作仙人九节杖，昆吾之刀削玄玉。

吴人沈傅师，腹撑书与诗。跫然念我老，赠此珊瑚枝。

入手岂独扶持力，老蛟虽瘦铁作脊。何况提携指爪间，玄冥侧身避正色。

朝敲邻扉看竹去，邻翁指示三叹息。此枝曾被猩猩攀，酒痕尚留枝节间。

灵药结作鸡心核，蛮唾噀成花乳殷。老夫方将东入海，撑拄残骸谒真宰。

就中可有安期在？杖头挑得枣归来，分饷傅师寿千载。

作者简介：（1292—1364）处州遂昌人，迁钱塘，字明德，号尚左生。少颖悟，刻励于学。顺帝至正中，除平江儒学教授，升江浙儒学提举，卒于官。为文滂沛豪宕，诗亦清峻苍古。他早年时期居钱塘（今杭州市），后来侨居吴中近四十年，晚年命名其文集为《侨吴集》，另著有笔记《遂昌杂录》。